題浯溪
作者：胡寅
朝代：宋

paragraphs: 戎馬胡爲踐神京，翠華東巡朝太清。
扶桑大明湧少海，虎符百萬屯雲興。
皇威意無窮髮北，老傅坐籌自巾幗。
謀臣猛將俄解體，吹入胡笳一蕭瑟。
塞南莽莽多穹廬，塞鴈年年不繫書。
回首朔雲清淚滿，傷心玉坐碧苔虛。
中興聖主宣光類，羣材合沓風雲會。
會稽甲楯今幾時，於鑠王師尚時晦。
最喜鄴侯開肅宗，不謂晨昏急近功。
竟使大唐宏業墜，豐碑有媿昭無窮。
徙倚碑前三太息，江水東流豈終極。
頌聲諧激不爲難，君王早訪平戎策。